የግድቡ ግንባታ ከ65% በላይ መድረሱን ተገለጸ
የታላቁ የኢትዮያ ህዳሴ ግድብ ግንባታ ከ65 በመቶ በላይ መጠናቀቁን የኢትዮጵያ ኤሌክትሪክ ኃይል ገልጿል፡፡የኢትዮጵያ ኤሌክትሪክ ሃይል ዋና ዳይሬክተር ኢንጂነር አዜብ አስናቀ እንዳሉት በመንግስትና በህዝብ አቅም እየተገነባ የሚገኘው ታላቁ የኢትዮጵያ ህዳሴ ግድብ ግንባታ ከ65 በመቶ በላይ ደርሷል፡፡ከዋናው ግድብ በ1 ነጥብ 4 ኪሎሜትር ርቀት ላይ እየተገነባ የሚገኘው ባለ 500 ኪሎ ቮልት የኃይል ማስተላለፊያ ግንባታ ሙሉ በሙሉ የተጠናቀቀ ሲሆን፣ ቀድመው ኃይል ማመንጨት የሚጀምሩት የ2 ዩኒቶች ግንባታም ሙሉ በሙሉ ተጠናቆ የተከላ ስራዎች እየተካሄዱ ነው ብለዋል፡፡ኢንጅነር አዜብ አከለው እንደገለጹት፣ ሌሎች 14 ዩኒቶችም የግንባታ፣ የማጓጓዝና የተከላ ዝግጅት ስራዎች እየተከናወኑ ይገኛሉ፡፡የግድቡ ውሃ በሚተኛበት ቦታ ያለውን 123 ሺህ ሄክታር በላይ የደን ምንጣሮ ስራ ለማከናወን በተያዘው እቅድ መሰረት 40 ሺህ ሄክታር የምንጠራ ስራ መከናወኑንም ተናግረዋል፡፡የፌደሬሽን  ምክር ቤት አፈ ጉባዔ አቶ ያለው አባተ በበኩቸው ኢትዮጵያዊያን ከታላቁ ህዳሴ ግድብ የሚጠብቁትን ጥቅም እንዲያገኙ ለሰላም ዘብ መቆም እንደሚገባቸው ገልጸዋል፡፡       ግድቡ ኢትዮጵያውያን በጋራ እየተረባረቡበት ያለ የአንድነታችን ነጸብራቅ ከመሆኑም በላይ ከኢትዮጵያ አልፎ አህጉራዊ ፕሮጀክትም ነው ሲሉ አቶ ያለው አክለው ገልጸዋል፡፡ግድቡ ኢትዮጵያ ቀጣናውን በኃይል ለማስተሳሰር የጀመረችውን ጉዞ እውን በማድረግ በኩል የላቀ ሚና እንደሚኖረውም አንስተዋል። በግድቡ ላይ የታየውን ብሄራዊ መግባባት በማስቀጠል እጅ ለእጅ ተያይዞ ለአንድ አገራዊ ዓላማ ወደፊት መራመድ ይገባል ያሉት አቶ ያለው ግድቡን ከዳር ለማድረስ ኀብረተሰቡ እያደረገ ያለውን ድጋፍ አጠናክሮ እንዲቀጥልም ጥሪ አቅርበዋል።የውኃ፣ መስኖና ኤሌክትሪክ ሚኒስትር ዴኤታ ወይዘሮ ፍሬነሽ መኩሪያ በበኩላቸው፣ ግድቡ ኃይል ማመንጫ ብቻ ሳይሆን ብሔራዊ መግባባትን የፈጠረና የፀረ ድህነት ትግሉን ያጠናከረ ፕሮጀክት መሆኑን ገልጸዋል። መንግሥት ለዘርፉ በሰጠው የላቀ ትኩረት በርካታ ፕሮጀክቶች ተቀርጸው መጠነ ሰፊ ሥራዎች እየተሰሩ መሆኑን የገለፁት ወይዘሮ ፍሬነሽ ግድቡ በአገሪቷ እየጨመረ የመጣውን የኤሌክትሪክ ኃይል ፍላጎት በተገቢው መንገድ ለማስተናገድ ጉልህ አስተዋጽኦ አለው ብለዋል።ግድቡ ጥራቱን ጠብቆ እንዲቀጥል ሙቀቱ ሳይበግራቸው ሌት ተቀን እየተጉ ላሉት የፕሮጀክቱ አመራርና ሰራተኞችን ወይዘሮ ፍሬነሽ አመስግነዋል። በሚል መሪ ሐሳብ 7ኛ ዓመቱን አስመልክቶ በቤኒሻንጉል ጉሙዝ ጉባ ከተማ ባሳለፍነው ሰኞ ሲከበር የመንግሥት ባለሥልጣናት፣ ዲፕሎማቶች፣ የኃይማኖት አባቶችና ጥሪ የተደረገላቸው እንግዶች ተሳትፈዋል። 